“Polisie” beroof vrouDrie mans wat hulself as polisiebeamptes voorgedoen het, het Vrydag ŉ vrou van haar geld en haar selfoon in Grahamstown beroof. Kapt. Mali Govender, ŉ polisiewoordvoerder van die Oos-Kaap, het Maandag gesê die 53-jarige vrou was deur die drie “beamptes” genader toe sy op pad bank toe was. “Die mans het identiteitskaarte aan haar gewys en die vrou uitgevra oor ŉ beweerde rooftog wat in die omgewing plaasgevind het,” het Govender gesê. Die mans het haar versoek om hulle na ŉ nabygeleë “polisiestasie” te vergesel. Sy is versoek om van haar besitting aan hulle te oorhandig omdat sy dit nie in die “stasie” in mag vat het nie. “Sy het gou agtergekom dat dit nie ŉ polisiestasie was nie, maar in daardie stadium was die verdagtes reeds met haar besitting weg,” het Govender bygevoeg.